**ZÁPIS č. 11**

**Z RIADNEHO ZASADNUTIA SPRÁVNEJ RADY TASR**

**22. novembra 2022 so začiatkom o 15.00 h**

**Prítomní členovia Správnej rady:** Jozef Bednár, Ladislav Mikuš, Alena Mezeiová, Peter Mestický, Jozef Tuhovčák

**Ospravedlnení:** -

**Hostia:** Vladimír Puchala, generálny riaditeľ TASR

**Miesto konania:** TASR, Dúbravská cesta 14, Bratislava

**--------------------------------------------------------------------------------------------------------------------------------------**

Rokovanie v zmysle čl. 3, 5, ods. 1 a čl. 9 ods. 6 Rokovacieho poriadku SR TASR viedol predseda SR TASR Jozef Bednár. Konštatoval, že rada je uznášaniaschopná, navrhol program zasadnutia a dal o ňom hlasovať.

Program:

1. **Smernica o verejnom obstarávaní TASR**
2. **Stanovisko SR TASR k financovaniu TASR**
3. **Rôzne**

**UZNESENIE č. 01/22/11/2022:**

Členovia SR TASR schválili program zasadnutia:

ZA: J. Bednár PROTI: 0 ZDRŽAL SA: 0

L. Mikuš

P. Mestický

A. Mezeiová

J. Tuhovčák

Uznesenie bolo schválené.

1. **Smernica o verejnom obstarávaní TASR**

Generálny riaditeľ Tlačovej agentúry Slovenskej republiky V. Puchala za účelom zabezpečenia jednotného postupu pri verejnom obstarávaní a správnej aplikácie zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o VO“) vydáva túto smernicu:

**Smernica č. 3/2022 pre verejné obstarávanie pre zadávanie zákaziek s nízkymi hodnotami**

týkajúcu sa: typológie zákaziek, finančných limitov zákaziek s nízkymi hodnotami, zadávania zákaziek s nízkymi hodnotami, zjednodušeného postupu pre zákazky na bežne dostupné tovary a služby, postupu zadávania zákaziek s nízkou hodnotou bez využitia elektronickej platformy, spoločných podmienok a postupov, dokumentácie a zverejňovania.

Správna rada vzala materiál na vedomie.

1. **Stanovisko SR TASR k financovaniu TASR**

Ako uviedol predseda Správnej rady TASR J. Bednár, je potrebné, aby sa agentúre vzhľadom k inflácii a rastu nákladov i s ohľadom na úlohy v oblasti kybernetickej bezpečnosti, adekvátne zvyšoval aj štátny príspevok na plnenie úloh vo verejnom záujme, na ktorý má v zmysle zákona nárok.

Upozornil na skutočnosť, že štátny príspevok pre agentúru sa nezvýšil už od roku 2015. Pritom vládna koalícia s jeho navýšením neráta ani v návrhu štátneho rozpočtu na rok 2023.

Správna rada TASR pokladá v čase rastúcej inflácie navyšovanie miezd v štátnej a verejnej správe spolu o 17 % a odmenu vo výške 500 eur za dôležité stabilizačné opatrenie v personálnej oblasti. Žiaľ, spomínané navyšovanie miezd sa zamestnancov verejnoprávnej TASR netýka. J. Bednár sa domnieva, že rovnakou prioritou by pre štát mala byť aj personálna stabilizácia redaktorského a editorského potenciálu verejnoprávnej agentúry.

Členovia Správnej rady vyjadrili názor, že pri aktuálnej trhovej situácii by výrazné plošné zvýšenie cien agentúrneho servisu mohlo spôsobiť, že by si ho najmä množstvo menších médií už ďalej nemohlo dovoliť, čím by sa zvýšilo riziko ich prechodu k alternatívnym, často menej dôveryhodným informačným zdrojom. Správna rada TASR je preto presvedčená, že toto v čase hybridnej vojny a masívneho šírenia dezinformácií nie je vo verejnom záujme.

Ako uviedol J. Bednár, potrebné a systémové riešenie finančnej situácie a personálna stabilizácia TASR v aktuálnom čase odstránia riziko potreby ad hoc opatrení v budúcom, z hľadiska informovania verejnosti mimoriadne citlivom a náročnom roku.

Správna rada sa následne zhodla na tom, že o danom probléme bude písomne informovať predsedu NR SR B. Kollára, ako aj ministra financií I. Matoviča, ministerku kultúry N. Milanovú a predsedu Výboru NR SR pre kultúru a médiá K. Čekovského.

J. Bednár predložil návrh listu predsedovi NR SR, ktorý dostanú na vedomie aj ministri financií a kultúry a predseda Výboru NR SR pre kultúru a médiá a dal o znení listu hlasovať.

**UZNESENIE č. 02/22/11/2022:**

Členovia SR TASR schválili znenie listu:

ZA: J. Bednár PROTI: 0 ZDRŽAL SA: 0

L. Mikuš

P. Mestický

A. Mezeiová

J. Tuhovčák

Uznesenie bolo prijaté.

1. **Rôzne**

Členovia Správnej rady TASR za dohodli na termíne najbližšieho rokovania 13. decembra 2022 o 15:00.

Predseda SR TASR J. Bednár v súlade s Rokovacím poriadkom SR TASR ukončil zasadnutie rady.

Bratislava, 22. novembra 2022

Zapísal:

Jozef Bednár v.r.